Bielsko-Biołŏ: sprali na ulicy i porwali ôblyczynie za 6 tysiyncy
Policyjōny z kōmisariatu III w Bielsku-Biołyj jak tyż śledczy z wydziału kryminalnego zastawiyli trzech modych chopōw podyjzdrzanych ô rozbōj. Napastniki napadli na ulicy 21-latka. Ciynżko go sprali i porwali mu ôblycze ô cynie bez 6 tysiyncy zł. Za rozbōj dwōjce majoryntnych chopōw grozi terŏz do 12 lŏt za krŏtami. Jejich 15 lŏt mody spōlnik stanie hned przed gyrichtym familijnym.
Rozbōj trefiōł się we sobotniõ noc w Bielsku-Biołyj na ul. Okrzeji. Trzech napastnikōw napadło 21 lŏt modego chopa. Sprali go tak ciynżko, iże ôn trefiōł do lazarytu. Na szczyńście jego życiu niy grozi już niybezpieczyństwo. Sprŏwcy porwali ôblycze ôd ôfiary. Z nōg pokrziwdzōnego symli strzewiki szportowe. Zrabowali tyż zygarek i taszã z ôblyczym i ôbuciym. Posiedziciel porachowoł straty na bez 6 tysiyncy zł.
Policyjōny poszukowali napastnikōw. Na placu zdarzyniŏ przekludzōno było detajlowe ôbziyranie z udziałym policyjnego technika kryminalistyki. Śledczy zbiyrali dowody i akuratnie wybadowali kożdy szczegōł, co mōg ich dokludzić na szlak sprŏwcōw.
Kludzōne czynności ôperacyjne przizwolyły uzdać, iże zwiōnzek z tym zdarzyniym mŏ trzech modych chopōw wôd 15 do 33 lŏt starych. Wczorej sprŏwcy byli chycyni. W jejich dōmu śledczy ôdnŏdli tajla zrabowanego statku. Dwa majoryntni zastawiyni ôstali przewiyziyni do policyjnego heresztu. Ôba sōm już po ôbskarżyniach. Za rozbōj grozi im do 12 lŏt za krŏtami. Ô jejich dalszym losie usōndzi dzisiej prokuratura i gyricht. Jejich modszy spōlnik trefiōł do Policyjnyj Izby Dziecka. Za swōj czyn ôdpowiy hned przed gyrichtym familijnym.
Zdrzōdło: KMP Bielsko-Biołŏ
szl_Latn szl_Latn szl_Latn szl_Latn szl_Latn szl_Latn